Document ID: 32004D0597

NEUVOSTON PÄÄTÖS,
tehty 19 päivänä heinäkuuta 2004,
Euroopan yhteisön liittymisestä kansainväliseen kasvinsuojeluyleissopimukseen, sellaisena kuin se on tarkistettuna ja hyväksyttynä vuoden 1997 marraskuussa pidetyssä FAO:n yleiskonferenssin 29. istunnossa hyväksytyllä päätöslauselmalla 12/97
(2004/597/EY)
EUROOPAN UNIONIN NEUVOSTO, joka
ottaa huomioon Euroopan yhteisön perustamissopimuksen ja erityisesti sen 37 artiklan yhdessä 300 artiklan 2 kohdan ensimmäisen alakohdan ensimmäisen virkkeen ja 300 artiklan 3 kohdan ensimmäisen alakohdan kanssa,
ottaa huomioon komission ehdotuksen,
ottaa huomioon Euroopan parlamentin lausunnon (1),
sekä katsoo seuraavaa:
(1)
Kansainvälinen kasvinsuojeluyleissopimus, jäljempänä ”yleissopimus”, hyväksyttiin Yhdistyneiden Kansakuntien elintarvike- ja maatalousjärjestön (FAO) yleiskonferenssissa vuonna 1951, ja se tuli voimaan seuraavana vuonna. Yleissopimusta muutettiin myöhemmin FAO:n yleiskonferenssissa vuonna 1979, ja muutokset tulivat voimaan vuonna 1991.
(2)
Yleissopimusta tarkistettiin uudelleen vuonna 1997, jotta se olisi yhdenmukainen Uruguayn kierroksen päätösasiakirjaan sisältyvän terveys- ja kasvinsuojelutoimista tehdyn sopimuksen kanssa, vastaisi uutta järjestelmää laatia yleissopimuksen yhteydessä kansainvälisiä standardeja ja mahdollistaisi FAO:n jäsenjärjestöjen liittymisen yleissopimuksen sopimuspuoliksi. Tarkistettu teksti hyväksyttiin marraskuussa 1997 pidetyssä FAO:n yleiskonferenssissa päätöslauselmalla 12/97.
(3)
Tarkistettu teksti tulee voimaan kolmekymmentä päivää sen jälkeen, kun kaksi kolmasosaa sopimuspuolista on sen hyväksynyt. Euroopan yhteisö voi kyseisestä päivästä alkaen liittyä yleissopimuksen sopimuspuoleksi. Tarkistetun tekstin on tähän mennessä hyväksynyt 43 maata, joista neljä on unionin jäsenvaltioita.
(4)
Yksi yleissopimuksen päätavoitteista on varmistaa yhteinen ja tehokas toiminta kasvien ja kasvituotteiden tuhoojien leviämisen ja kulkeutumisen estämiseksi sekä edistää tarkoituksenmukaisia toimenpiteitä kasvintuhoojien torjumiseksi.
(5)
Yhteisön toimivalta tehdä kansainvälisiä sopimuksia tai liittyä niihin ei perustu pelkästään perustamissopimuksessa nimenomaisesti annettuun toimivaltaan, vaan se voi perustua myös perustamissopimuksen muihin määräyksiin ja yhteisön toimielinten näiden määräysten mukaisesti antamiin säädöksiin.
(6)
Yleissopimuksen asiasisältö kuuluu myös tällä alalla annettujen yhteisön asetusten soveltamisalaan.
(7)
Tämän vuoksi yleissopimuksen ala kuuluu sekä yhteisön että jäsenvaltioiden toimivaltaan.
(8)
Yhteisön olisi liityttävä kasvinsuojeluyleissopimukseen niiden asioiden osalta, jotka kuuluvat sen toimivaltaan.
(9)
Neuvoston puheenjohtaja olisi valtuutettava tallettamaan yhteisön liittymiskirja,
ON PÄÄTTÄNYT SEURAAVAA:
1 artikla
1. Euroopan yhteisö esittää hakemuksen liittyä kansainväliseen kasvinsuojeluyleissopimukseen, jäljempänä ”yleissopimus”, niiden asioiden osalta, jotka kuuluvat sen toimivaltaan.
2. Yleissopimuksen tarkistettu teksti, sellaisena kuin se on hyväksyttynä marraskuussa 1997 pidetyn FAO:n yleiskonferenssin 29. istunnon päätöslauselmalla 12/97, on liitteessä I.
2 artikla
1. Neuvoston puheenjohtaja valtuutetaan tallettamaan liittymiskirja Yhdistyneiden Kansakuntien elintarvike- ja maatalousjärjestön, jäljempänä ”FAO”, pääjohtajan huostaan.
2. Liitteessä II vahvistettu julistus tehdään liittymiskirjassa.
Tehty Brysselissä 19 päivänä heinäkuuta 2004.

Labels: 20
13
5
6